text: Hedensted dropper vindmølleplan
  14 december 2011 kl. 10.44
  Politikerne i Hedensted Kommune har droppet ideen om at bygge kæmpe-vindmøller ved Ørum. Et flertal i byrådet skød kommunens ambitiøse plan ned, og der skal nu laves en helt ny.
  Beboerne omkring landsbyen Ørum har protesteret kraftig mod at få adskillige store vindmøller som nabo. De peger på, at vindmøllerne bedre kan placeres i vandet.
  
  Paragraf 14-forbud
  Borgerne har specielt været nervøse for, om den såkaldte lavfrekvente støj fra vindmøllerne kan give skader. 
  Flertallet i byrådet nedlagde et såkaldt paragraf 14-forbud mod vindmølleplanen, som blev vedtaget tidligere på året. Det betyder, at to konkrete projekter i kommunen suspenderes.
  Borgerne havde gerne set, at hele vindmølleplanen blev taget af bordet. 
  - Nu ved vi ikke, om vi er købt eller solgt, siger Erik Lysberg, som er en af modstanderne af vindmølleplanen. 
  Borgmester Kirsten Terkilsen kan dog ikke se, at borgerne skal være nervøse. Hun kan ikke forestille sig, at planen om møller ved Ørum nogensinde kommer op igen. 
  Kommunen vil gå igang med at lave en "strategisk energiplan", hvor der inddraget flere elementer end vindmøller. Det kan være biogas - eller vindmøller til vands.
  